Title: Coetus Ungaricus
Description: A magyar reformáció irodalmának szakértője, Szabó András ünnepi könyvhetes monográfiájában a wittenbergi egyetemen működött magyar diáktársaságot és annak irodalmi tevékenységét dolgozta fel az ezerötszázas évek közepétől 1613-ig. A téma aktualitását természetesen a reformáció ötszázadik évfordulója adja. A 16. században - hazai felsőfokú tanintézmény híján - a magyarországi protestánsok legfontosabb egyeteme a németországi Wittenbergben volt. A század végéig mintegy ezerkettőszáz hallgató fordult meg itt, közülük a magyar nemzetiségűek a század közepén egy diáktársaság, coetus megalakítását határozták el. Az egyesület 1555. június 24-én jött létre, részben érdekvédelmi, részben önképzési funkciói voltak. Philipp Melanchthon meghatározó szerepet játszott a megalakulásában, és élete végéig elnökölt a társaság kéthetente tartott rendszeres disputációin is. A coetus az 1560-as évek közepétől elsősorban a református diákok gyűjtőhelye lett; a kialakuló felekezetek korában egy evangélikus egyetemen ez végül oda vezetett, hogy a 17. század elején megszűnt. A Károli Gáspár Református Egyetem tanszékvezető tanára összefoglalja a diáktársaság történetét, s közli négyszázharminckilenc tagjának adattárát, elsősorban azokra a latin nyelvű munkákra összpontosítva, amelyeket a magyar diákok Wittenbergben jelentettek meg. A zárórészben néhány képes illusztrációt (Melanchthon portréja, térképrészletek), forrás- és irodalomjegyzéket és névmutatót tartalmazó kötetet elsősorban vallási gyűjtemények anyagába ajánljuk. "www.kello.hu  minden jog fenntartva."
Subjects: Hungarian students, History, Universität Wittenberg
Places: Germany, Wittenberg (Saxony-Anhalt, Germany), Wittenberg (Saxony-Anhalt)